b'\n_START_ARTICLE_\nGintautas K\xc4\x97vi\xc5\xa1as\n_START_SECTION_\nBiografija\n_START_PARAGRAPH_\nBaig\xc4\x99s Lietuvos muzikos akademijos prof. O. \xc5\xa0teinbergait\xc4\x97s fortepijono klas\xc4\x99 bei aspirant\xc5\xabr\xc4\x85 Maskvos Gnesin\xc5\xb3 muzikinio pedagoginio instituto prof. J. Libermano klas\xc4\x97je, G. K\xc4\x97vi\xc5\xa1as intensyviai koncertavo kaip pianistas. \xc4\xaek\xc5\xabr\xc4\x97 kamerin\xc4\x97s muzikos ansambl\xc4\xaf, su kuriuo gastroliavo Arm\xc4\x97nijoje, Azerbaid\xc5\xbeane, Gruzijoje, Estijoje, Islandijoje, Italijoje, Latvijoje, Slov\xc4\x97nijoje, \xc5\xa0vedijoje._NEWLINE_1988\xe2\x80\x932000\xc2\xa0m. Lietuvos nacionalin\xc4\x97s filharmonijos generalinis direktorius. 2000\xc2\xa0m. lapkrit\xc4\xaf\xc2\xa0\xe2\x80\x93 2001 m. liep\xc4\x85 Lietuvos Respublikos kult\xc5\xabros ministras. Dirba kaip tarptautini\xc5\xb3 festivali\xc5\xb3 konsultantas bei tarptautini\xc5\xb3 meno projekt\xc5\xb3 vadybininkas. 1997\xc2\xa0m. \xc4\xafk\xc5\xabr\xc4\x97 ir iki \xc5\xa1iol vadovauja \xe2\x80\x9eVilniaus festivaliui\xe2\x80\x9d. G. K\xc4\x97vi\xc5\xa1as organizavo per 80 koncert\xc5\xb3 su lordu Yehudi Menuhinu, Lietuvos kameriniu orkestru ir Kauno valstybiniu choru P. Amerikoje (Buenos Airi\xc5\xb3 Colon teatre), P. Afrikoje, Egipte, Europoje; kelias de\xc5\xa1imtis Lietuvos nacionalinio simfoninio orkestro ir Kauno valstybinio choro koncert\xc5\xb3 \xc5\xbeymiausiose pasaulio festivaliuose bei koncert\xc5\xb3 sal\xc4\x97se, dalyvaujant Mstislavui Rostropovi\xc4\x8diui, Krzystofui Pendereckiui, Jessye Norman, Maurice Andre, Jurijui Ba\xc5\xa1metui, Vadimui Repinui, Julianui Rachlinui. Taip pat organizavo LNOBT baleto trup\xc4\x97s gastroles Vokietijoje, Graikijoje, JAV (Va\xc5\xa1ingtono Kennedy Arts Centre), Japonijoje, Did\xc5\xbeiojoje Britanijoje (Londono Barbican Centre), diriguojant Mstislavui Rostropovi\xc4\x8diui._NEWLINE_2002 - 2017\xc2\xa0m. vadovavo Lietuvos nacionaliniam operos ir baleto teatrui. Jam vadovaujant LNOBT, spektaklius \xc4\x8dia stat\xc4\x97 re\xc5\xbeisieriai Francesca Zambello, Gunter Kramer, Anthony Minghella, Robert Wilson, David Alden, Arnaud Bernard, Emilio Sagi, Robert Wilson ir kt._NEWLINE_2017 m. bir\xc5\xbeelio 12 d. Kult\xc5\xabros ministr\xc4\x97s Lianos Ruokyt\xc4\x97s-Jonsson atleistas i\xc5\xa1 LNOBT direktoriaus pareig\xc5\xb3._NEWLINE_G. K\xc4\x97vi\xc5\xa1as dalyvavo pagrindini\xc5\xb3 tarptautini\xc5\xb3 atlik\xc4\x97j\xc5\xb3 men\xc5\xb3 asociacij\xc5\xb3\xc2\xa0\xe2\x80\x93 Tarptautin\xc4\x97s atlik\xc4\x97j\xc5\xb3 men\xc5\xb3 asociacijos (ISPA), Tarptautin\xc4\x97s men\xc5\xb3 vadybinink\xc5\xb3 asociacijos (IAMA), Europos festivali\xc5\xb3 asociacijos (EFA)\xc2\xa0\xe2\x80\x93 metin\xc4\x97se konferencijose ir generalin\xc4\x97se asambl\xc4\x97jose. Skait\xc4\x97 prane\xc5\xa1imus ISPA konferencijoje Stokholme, tarptautin\xc4\x97je konferencijoje \xe2\x80\x9eModerni kult\xc5\xabros vadyba\xc2\xa0\xe2\x80\x93 kult\xc5\xabros politikos dalis\xe2\x80\x9d Vilniuje, ES kult\xc5\xabros ir audiovizualini\xc5\xb3 reikal\xc5\xb3 ministr\xc5\xb3 apskritojo stalo diskusijoje Falune (\xc5\xa0vedija), dalyvavo UNESCO organizuotoje kult\xc5\xabros ministr\xc5\xb3 apskritojo stalo diskusijoje._NEWLINE_G. K\xc4\x97vi\xc5\xa1as yra Tarptautin\xc4\x97s atlik\xc4\x97j\xc5\xb3 men\xc5\xb3 asociacijos (ISPA), 2002\xe2\x80\x932004\xc2\xa0m. Europos \xc2\xa0festivali\xc5\xb3 asociacijos (EFA) tarybos narys, \xc2\xa0\xc5\xa0iaur\xc4\x97s \xc5\xa1ali\xc5\xb3 muzikos festivalio (Nordland Music Festival) Norvegijoje Meno tarybos narys, 2005\xe2\x80\x932012\xc2\xa0m. Lietuvos muzikos ir teatro akademijos tarybos pirmininkas.'